Мамлекеттик санитария-эпидемиологиялык көзөмөл департаменти

Мамлекеттик санитария-эпидемиологиялык көзөмөл департаменти (МСЭКД) – Кыргыз Республикасынын Саламаттык сактоо министрлигине караштуу санитардык-эпидемиологиялык иштерди жүргүзүүчү, санитария-гигиеналык жана эпидемияларга каршы чараларды иштеп чыгуу­чу жана аларды иш жүзүнө ашыруучу атайын мекеме. 1926-жылы Фрунзе шаарында 1-жолу безгекке каршы станция ачылган, кийинчерээк борбордук тропикалык станция болуп кайра уюшулган. Андан кийин Пайер станциясы, бактериологиялык жана тамак-аш лабораториялары ачылган. 1950-жылдары Республикалык санэпидемиологиялык станциясы (СЭС) түзүлгөн. 1997-жылдары МСЭКД болуп кайра уюшулган. Ал өлкөдө эпидемиологиялык бейпилдикти камсыз кылуу, санитарды көзөмөл жүргүзүү, жугуштуу мите, кесип ооруларын алдын алуу жана жоготуу, чөйрөнү булгануудан сактоо чараларын ишке ашырат. Анда методикалык иштерди уюш­туруу мамлекеттик санитардык көзөмөл жүргүзүү, экспертиза жана лабораторияларды аккредитациялоо бөлүмдөрү, бактериологиялык жана вирусологиялык лабораториялар, санитардык экспертиза ж. б. бөлүмдөрү бар. МСЭКДке областтык, шаардык, райондук, мамлекеттик санэпидемиологиялык көзөмөл, дезинфекция станциялары, Карантин жана өтө коркунучтуу инфекциялар боюнча республикалык борбор, ИЖОС боюнча республикалык бирикме, Республикалык иммуно профилактикасы борбору, Профилактикалык медицина илимий өндүрүштүк бирикмеси жана мамлекеттик санэпидемиолологиялык көзөмөл баш иет. 
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7